आयच्या तरणाट्यांक, बायलांक योग्य माची मेळोवन दिवपाचें काम क्लबाचे वांगडी करतात. कला, संस्कृती, भलायकी, शिक्षण, समाजसेवा आनी जायत्या मळार क्लबाचें योगदान आसा. सांस्कृतीक मळार चड भर दिवन लोककलेचें शिक्षण आनी लोककला सांबाळून दवरपा खातीर नियोजनबद्द अशें पावल क्लबान मारलां. गांवच्या बायलांक एकठांय करून तांकां लोककलाकारांच्या मार्गदर्शना खाला विवीध लोककला शिकोवपाचें कार्य ते करतात. अखील गोंय पांवड्यार लोकनाच सर्त, अखील गोंय सोलो नाच, वेशभुषा, पारंपारीक रांगोळी, आकाशदिवो, पणट्याची सजावट, तुळशी वृंदावन सजावट, पारंपारीक फांती आनी फुलांहार सर्त तशेंच हेर सर्ती आयोजीत करून गोंयच्या कलाकारांक माची दिवन तांकां प्रोत्साहीत करतात. गुरूपुनव, शिक्षक दीस, गांधी आनी लालबाहादूर जयंती, बांदोडकार पुण्यतीथ, बालदीस, वनमहोत्सव, स्वच्छ भारत नितळ गोंय ( नितळसाण मोहीम) बायलां खातीर खेळ आनी कितल्याश्याच कार्यांवळींचें ते आयोजन करतात. गरजवंतांक फुकट वखदां दितात. कोरोना वेळार तांणी गरजवंतांक भाजयो, कड्डण, हेर सामान तशेंच मास्कांचेंय वांटप केलां.
 शिगमोत्सव पारंपारीक मिरवणूक, लोकनाच, नाटक, आरती, धर्मीक आनी तत्सम कार्यावळी आयोजीत करप, एकांकी, नाट्यप्रयोग विवीध महोत्सवांनी सादर करप, संगीत शिक्षणाचें साहित्य उपलब्ध करुन दिवप तशेंच वाचन संस्कृताय वाडची हे खातीर वाचनालय सुरू करप, मनशाची भलायकी बरी उरची हे खातीर जीम उगडप, हे तांचें तोखणाय करपा सारकें. खेळांमळार, भलायकी, समाजसेवेंत तशेंच हेर कार्यांत बरो वावर करपी मानेस्तांचो तांणी भोवमान केला. तांच्या ह्या कार्या खातीर तांकां ISO 9001 : 2015 (Certified institution) हो टे्डमार्क फावो जाला. तशेंच ISO 45001:2018 (Occupational health and safety management system), ISO 50001 : 2018 (Energy management system) आनी ISO 14001: 2018 (Environmented management system) हांचें प्रमाणपत्र तांकां हालींच फावो जालां. संस्थेच्या सगल्या वांगड्यांक ही संस्कृतायेची पालखी मुखार व्हरपा खातीर बळगें आनी येस मेळूं. तांकां फुडल्या कार्या खातीर उपाट येस आंवडेतां.
 खिणाखिणाक ताज्यो घडणुको आनी तुमचे कडेन संबंदीत दरेक खबर मेळयात एका क्लिकाचेर! फेसबूक, ट्विटराचेर आमकां फॉलो करात आनी व्हाट्सएप सबस्क्रायब करपाक विसरूं नाकात. 